步出萬里橋門至江上
作者：陸游
朝代：宋

paragraphs: 久坐意不懌，掩卷聊出逰。
一笻吾事足，安用車與騶。
浮生了無根，両踵蹋百州。
常憶航巨海，銀山卷濤頭。
一日新雨霽，微茫見流求。
西行亦足快，縱獵南山秋。
騰身刺猛虎，至今血濺裘。
命薄每自笑，校尉略已侯。
短劍隐市塵，浩歌醉江楼。
頗疑屠博中，可與共奇謀。
丈夫等一死，滅賊報國讎。
徙倚萬里橋，寒日墮前洲。